5.2
ŢARA MOŢILOR - CENTRUL MIŞCĂRII LUI SOFRONIE DE LA CIOARA  (1759-1761)
 
Canonicul mitropolitan de la Blaj, doctorul în teologie Augustin Bunea, în cartea sa „...Istoria românilor transilvăneni de la 1751 până la 1764”, lucrare ce înglobează şi 250 documente române, maghiare, latine, franceze, italiene şi germane, publicate în întregime sau în extras, relatează pe larg despre „Revoluţiunea călugărului Sofronie şi a popei Tunsu”. Fiind scrisă de pe poziţiile adversarilor mişcării este marcată de puternice note critice la adresa răsculaţilor. Lucrarea este însă deosebit de valoroasă prin bogăţia datelor prezentate şi prin relatarea amplă a  tuturor momentelor derulate. Şi din aceste relatări reiese pregnant că moţii au înscris şi de această dată o pagină importantă în istoria locală şi naţională, moţii luptând acum şi pentru libertatea conştiinţei religioase.


Nu întâmplător, Domeniile Zlatnei (de sus, de mijloc şi de jos) au fost centrul mişcării lui Sofronie şi, aceasta pentru  că nicăieri în Transilvania n-au existat iobagi atât de conştienţi, de cunoscători  ai drepturilor lor şi luptători până la sacrificiu pentru câştigarea lor, în stare să dea o replică viguroasă împilatorilor. Şi de această dată energiile latente ale moţilor, au fost puse în mişcare nu numai din  pricini materiale, nu numai prin prisma  nevoii oarbe a  pâinii celei de toate zilele, ci mai cu seamă a acţiunii interioare a  unor rezonanţe sufleteşti, profunde, în ceea ce priveşte ideea de libertate socială şi naţională. Toate acestea erau determinate de o lungă experienţă, un lung exerciţiu al rezistenţei punctate de cutezătoare nume ţărăneşti, prilejuri cu care aceştia şi-au verificat forţele. 


Se ştie că, în primăvara anului 1688, Principatul Transilvaniei ajunge, cu concursul viclean şi direct al principelui Mihail Apafi, sub sceptrul Habsburgilor şi treptat bucuria ardelenilor, arătată la vestea înfrângerii sub zidurile Vienei a oştilor păgâne turceşti,  în toamna anului 1683, începe să se spulbere. Tot mai mult ei constată că jugul de lemn al „suzeranului păgân” se schimba cu altul mai greu „jugul de fier al habsburgilor”. Expansiunea acestora în Transilvania, ca de altfel şi în alte provincii, Bucovina, spre exemplu, se realiza mult mai rapid, cu concursul treimii de crainici, deopotrivă de primejdioşi: călugărul iezuit, agentul fiscal şi generalul împărătesc.

În anul 1705 a fost construită şi în Câmpeni biserica romano-catolică  (biserica din mijloc de pe Strada Catedralei). Biserica  deservea îndeosebi slujbaşii austrieci şi unguri, aduşi aici la puţin timp după instaurarea regimului habsburgic în Transilvania.


Acum, mai mari decât nemulţumirile de ordin politic, economic şi administrativ erau cele de ordin sufletesc, cauzate de curentul deosebit de activ de prozelitism religios, din care stăpânirea habsburgică înţelegea să facă instrumentul principal al politicii sale de expansiune spre est şi sud. În faţa acestei ofensive îndârjirea poporului în a-şi apăra credinţa străbună a luat proporţii nebănuite de către noii stăpâni. 

            Punctul culminant al împotrivirii românilor faţă de uniaţie, începută îndeosebi la şi după 1700 este atins de răscoala poporului răzvrătit condusă de călugărul Sofronie din Cioara, Stan Popovici înainte de călugărie, care în scurtă vreme ajunge să fie stăpânul Transilvaniei. Triumful şi apogeul acestei revolte fiind marcat de sinodul ţinut la Alba Iulia în zilele de 14-18 februarie 1761. De reţinut că în acea perioadă se derula şi războiul de 7 ani  cu Prusia, când armata austriacă era dislocată 
pe linia frontului şi deci în interior nu dispunea de suficiente forţe pentru reprimarea din faşă a mişcării lui Sofronie.

Abia declanşată mişcarea, în părţile Hunedoarei, autorităţile au şi intervenit. Din ordinul guvernului din Sibiu „faimosul impostor” a fost arestat  şi închis în temniţa de la Bobâlna, nu departe de Orăştie. Dar, la 13 februarie 1760, cinci până la şase sute de români din comitatele Hunedoarei şi Zarandului, din scaunul Orăştiei şi din ţinutul Abrudului  înarmaţi cu „pari noduroşi” au spart temniţa şi l-au eliberat pe Sofronie. Contele Gabriel Bethlen, cancelar aulic transilvan, îi scria împărătesei Maria Tereza că vorbele blânde care s-au folosit pentru liniştirea spiritelor n-au avut efect la acest popor atât de îndărătnic şi de încăpăţânat, când e vorba de religiune”. Episcopul avut efect la „acest popor atât de îndărătnic şi de încăpăţânat, când e vorba de religiune” Grigore scria la rândul său împărătesei că Sofronie este stăpân deja în domeniul erarial al Zlatnei şi în Abrud. Poporul asculta de Sofronie ca de un rege. Anton Imecs, oficialul domenial din Câmpeni, informa şi el , la 25 mai 1760 Tezaurariatul, că la Câmpeni Sofronie „striga” în faţa proprietarilor şi a dregătorilor:... „A trecut puterea Domnilor, acum noi suntem domni”. 

După ce la 12 mai 1760 Sofronie şi-a făcut apariţia în Zlatna, însoţit de o mare mulţime a ajuns la Abrud, iar în 24 mai 1760, în preziua Rusaliilor, la chemarea câmpănarilor, printr-o delegaţie condusă de fruntaşul localităţii Teodor Teoc, cu ţăranii Petru Motora, Urs Popa, Gheorghiţă Stan, Toader Sicoe şi Ioan Moraru, călugărul a apărut în Câmpeni, tocmai în ziua târgului de ţară. Aici, poporul adunat în număr mare a ascultat cu băgare de seamă spusele bătrânului călugăr, care în prelegerea sa l-a atacat vehement pe papa de la Roma şi pe episcopul unit de la Blaj  Petru Pavel Aron. Se spune în documente că, „...a agitat în aşa măsură spiritele încât însăşi viaţa administratorului domenial, Anton Imecs, a fost pusă în pericol”. În acele clipe de exaltare unii dintre ţărani au rostit cuvinte „mari”, rupte parcă din adâncul tăinuit al unor primăvăratice nădejdi: „Să ne dea pace – spunea cu glas tare ţăranul Urs Popa - că acuşi înfrunzeşte pădurea şi dacă vor păţi ceva ei vor fi de vină”. Din mulţime s-au auzit şi strigăte la adresa lui Imecs „ las, că-ţi vom  pune noi capul tău la picioarele tale”. Apoi, ţăranii lăsându-şi produsele aduse spre vânzare în grija vreunui vecin, l-au însoţit în alai pe Sofronie până la casa iobagului Ciucheţ, unde avea  pregătit deja sălaş. De reţinut că şi astăzi, după aproape două secole şi jumătate mai sunt în Câmpeni familii cu porecla „a Ciuchi”. Sofronie a rămas aici mai multe zile, timp în care locuitorii din comunele din zonă au venit să-l vadă, ca într-un adevărat pelerinaj şi, tot de aici, se spune că a cutreierat toate satele din munţi.


Focul aprins de Sofronie s-a întins în toate părţile. În iunie 1760 mai multe sate din comitatele Albei, Târnavei şi Turzii au depus la guvernul de la Sibiu o „rugare” de protest prin care declarau că „mai bine lasă să li se taie capetele...” şi că „mai curând pun toată ţara în foc şi flăcări decât să permită ca cineva să-i silească a se mai face uniţi”.

Amploarea mişcării determină guvernul să ia noi măsuri şi astfel, la  7 iulie 1760 a dat ordin tuturor oficialilor să-i prindă pe toţi „răzvrătitorii”de popor şi să-i predea garnizoanei militare celei mai apropiate unde să fie întemniţaţi. Ca urmare temniţele garnizoanei din Alba Iulia au început să se umple. Între cei arestaţi s-a aflat şi popa „Tunsu”, Molnar din Sad, de lângă Sibiu, fratele ilustrului cărturar Ioan Molnar Piuariu, cel care desfăşura în acele zile procesiuni pe Mureş.


Urmare acestui ordin, la 2 august 1760, un număr de25 de husari cu locotenentul Ioan Halmagyi, călăuziţi de Alexandru Aron, protopopul unit din Roşia Montană (Verespatak) l-au urmărit şi arestat pe Sofronie pe când se afla împreună cu 
primarul Gavrilă Rus la înmormântarea unei femei la biserica din Abrud - Sat. Cu acea ocazie husarii şi-au umplut desagii cu prescuri, spunând că le vor prinde bine pe drum. Românii, prinzând de veste, au început să bată toaca şi să tragă clopotele la biserici. Alarma dată i-a adunat pe oameni în număr mare şi grupaţi au pornit pe urmele convoiului spre Zlatna, reuşind, încă de pe drum, să-l elibereze pe  Gavrilă Rus. Şi apoi, îngroşându-se rândurile mulţimii, ajunsă la peste două mii de români, înarmaţi  cu puşti, securi şi măciuci, au impus în Zlatna eliberarea călugărului.

 După această etapă Sofronie rămase singur stăpân al domeniului şi în 5 spre 6 august 1760, circa şapte mii de oameni au ieşit cu toţii în locul numit „Troian”, tocmai locul în care fusese eliberat călugărul, denumire dată după drumul lui Traian ce trecea prin acel loc spre Alburnus Major. Acolo au mâncat şi băut vin adus de la curţile erariale şi domeniale.


Tot atunci, la Abrud şi Roşia, mii de români s-au răzbunat pe preotul Alexandru Aron şi pe Ioan Harmagyi. Acesta din urmă a scăpat cu fuga, iar pe soţia sa „au cruţat-o” după ce a plătit 30 de galbeni şi i-a eliberat pe ostatecii reţinuţi. Clădirea  fiind a împărăţiei n-au devastat-o. Sub ameninţătoarea presiune a răsculaţilor şi pentru a scăpa familiile oficialilor montani de la pedepse, guvernul sibian i-a eliberat pe preoţii neuniţi închişi în diferite fortăreţe. Aceste succese remarcabile a încurajat pe cei revoltaţi. Curtea din Viena se vede nevoită, la 20 octombrie 1760, să dea un decret pentru ca guvernul transilvan să-i elibereze lui Sofronie un document întărit cu peceţi „Salvus conductus”, act prin care urmăreau să-l îmbuneze pe beneficiar, pe baza căruia  călugărul  se putea deplasa fără teamă în toată Transilvania.   


Cât de amplă era mişcarea de sub conducerea lui Sofronie se vede şi din faptul că în ianuarie-februarie 1761 emisari ai acestuia erau menţionaţi ca aflându-se prin comitatul Crasnei. Pe seama activităţii acestora este pus şi rezultatul conscripţiei din 1762, când aici s-au înregistrat 77 de preoţi neuniţi şi nici un preot unit. Constatându-se că şi cei trecuţi anterior la uniaţie „cu toţii se întorseseră la situaţia religioasă de dinainte de 1700”. 


În 13 martie 1761 împărăteasa Maria Tereza aproba, prin decret, constituirea de către guvernul transilvan a comisiei aulice, pusă sub conducerea generalului de cavalerie Nicolas Adolf Baron de Buccow, care pe 30 martie soseşte deja la Sibiu, iar pe 9 aprilie dă o patentă în limba română  „către întreg poporul românesc”, în care se sublinia „iubirea ce o nutreşte împărăteasa faţă de toate popoarele sale” şi chema să vină  la Sibiu în faţa comisiei, pentru 26 aprilie 1761, reprezentanţi din toate parohiile. Spre a-i convinge pe delegaţi şi pentru a asigura  desfăşurarea lucrărilor comisiei au fost eliberaţi toţi cei închişi pe motive religioase, fiind eliberat şi popa Tunsu, care, astfel s-a întors din temniţă de la Viena. 


 Deşi  Sofronie avea „salvus conductus”, românii din Zlatna erau neîncrezători şi-l reţineau pe motiv ca să nu i se întâmple ceva. În cele din urmă Sofronie a plecat totuşi, însoţit nu numai de trupa de ostaşi împărăteşti ci şi de o ceată mare de români. In drum i s-a alăturat foarte multă lume, încât ajunşi la Sibiu, poporul ce-l însoţea „era într-un număr extraordinar de mare”. În mai călugărul s-a întors la Zlatna nemulţumit de rezultatul întâlnirii. Cum ştim, Buccow a trecut la restabilirea vechii ordini prin forţă.


Generalul, înainte de a pleca însoţit de toţi membrii comisiei aulice la Zlatna, Abrud şi Câmpeni, a trimis în zonă trupele împărăteşti pe trei căi (trei direcţii): pe valea Ampoiului de la Alba Iulia, de la Aiud peste munte şi pe valea Crişului. Soldaţii au staţionat apoi la Abrud, Câmpeni şi Zlatna. În acele zile tulburi s-a făcut nevăzut şi 
călugărul Sofronie, plecând în Ţara Românească. Pentru prinderea şi aducerea lui, de ori unde s-ar afla, guvernul a pus un premiu de 50 de galbeni. 


 Despre sfârşitul lui Sofronie contemporanul său Samoilă Clain spune că: „mergând Sofronie în Ţara Românească şi făcând acolo tulburări, muscalii (ruşii) care în acea ţară se băteau cu turcii (războiul ruso - turc din 1769- 1774), cu rea moarte l-au pierdut”.                                                                                                                     


Despre derularea şi importanţa mişcării de sub conducerea lui Sofronie a scris şi academicianul David Prodan care-l apreciază ca fiind evenimentul de seamă, premergător Răscoalei lui Horea, iar Augustin Bunea în cartea citată spune la pagina 181 că „precum Horea voia să se mântuie prin sângele nobililor de asuprire, la fel şi Sofronie făcea poporul să creadă că se va mântui de servitute prin izgonirea preoţilor uniţi”.Mişcarea de la 1759-1761 se constituie şi ea într-o scânteie din lanţul neîntrerupt al luptei poporului român pentru dreptate socială şi libertate naţională. Răscoala ocupă astfel un loc de seamă pe „Sfântul răboj al neamului”.


Călugărul Sofronie este descris de adversarii săi ca pe un om simplu, fără carte, abia ştia citi şi scrie româneşte. Trupul îi era bine hrănit, purta păr lung şi era „negru ca un ţigan”.Când se prezenta la adunări publice se prefăcea a fi cel mai loial şi supus faţă de legile ţării şi poruncile împărăteşti şi adeseori predica oamenilor să fie liniştiţi şi cumpătaţi, dar în realitate era om „de fire aspră şi turburată”, care predica neunirea „nu numai cu gura  ci şi cu bota (măciuca).” 
  Note: 

Acad. David Prodan, Răscoala lui Horea, vol. I., Ed. Şt. şi Enciclop., Buc., 1979;
Acad. Ştefan Pascu, Revoluţia populară  de sub conducerea lui Horea, Buc.,1984;

Din Istoria Transilvaniei , vol. I, 1963;

 Ioan Lupaş, Răscoala ţăranilor din Transilvania la 1784, Brad, 1934

Dr. Augustin Bunea, Episcopii Petru Pavel Aron şi Dionisiu Novacovici, sau Istoria   românilor transilvăneni, Blaj, 1902; 

Nicolae Josan, Românii din Munţii Apuseni de la Horea şi Avram Iancu la Marea Unire din 1918, Alba Iulia, 2001;

Mitropolitul Andreiu baron de Şaguna - (scriere comemorativă la centenarul naşterii), Sibiu, 1909;

 Toth Zoltan, Mişcările ţărăneşti din Munţii Apuseni până la 1848, Ed. Academiei, 1955; 
 Gelu Neamţu, Antecedentele, importanţa şi urmările răscoalei de la 1784, comunicare ştiinţifică, 1964;

 Alexandru Neamţu, Situaţia şi lupta minerilor din Transilvania în prima jumătate a secolului al XIX-lea, în Anuarul Institutului de istorie, Cluj, IV, 1961 şi comunicarea Mineritul în Munţii Apuseni, prezentată la sesiunea de comunicări ştiinţifice de la Subfiliala Abrud - Câmpeni a Societăţii de Ştiinţe Istorice, Câmpeni 31 octombrie 1965;

 Ladislau Banyai, Gheorghe Bodea, Lupta antihabsburgică a maselor din Transilvana, în Analele Institutului de Istorie;

 Iosif Sterca Şuluţiu, „Câmpeni”, în Enciclopedia Română, vol .I., 1898;

 Virgil Cucuiu, Răscoala lui Horea, Cloşca şi Crişan, 1937;
Alex.Ciura,  Moţii, 1923;
Preot Constantin Cothişel, Istoria bisericii greco-orientale din Certege, Sibiu, 1900; 
Eugen Hulea, Câmpenii, articol publicat in revista “Transilvania”, nr. 3, martie – aprilie 1943.

         *După înfrângerea răscoalei au loc represiuni împotriva răsculaţilor. Sunt arse bisericile şi mănăstirile ortodocşilor. Mănăstirea din Lupşa a scăpat numai datorită intervenţiei episcopului Petru Pavel Aron pe lângă generalul Bucow. 

        Aici se afla Oficiul Domeniului de Sus al Zlatnei, ( reşedinţa lui Anton Imecs)
  Câmpeni, la 16 septembrie 2009

       Profesor, V a s i l e   B u d

